DA Den Europæiske Unions Tidende C 285/2

Høringskonsulentens endelige rapport i sag COMP/F/38.645 — Methacrylater

(udarbejdet i henhold til artikel 15 i Kommissionens afgørelse (2001/462/EF, EKSF) af 23. maj 2001 om høringskonsulentens kompetenceområde under behandlingen af visse konkurrencesager — EFT L 162 af 19.6.2001, s. 21)

(2006/C 285/02)

(EØS-relevant tekst)

Beslutningsudkastet giver anledning til følgende bemærkninger:

Indledning

Denne sag er opstået som følge af en ansøgning om bødefritagelse fra Degussa efter samarbejdsmeddelelsen og vedrører et kartel inden for methacrylatprodukter, Kommissionens efterfølgende inspektioner i marts 2003 hos Atofina, Barlo, Degussa og Lucite, yderligere anmodninger om bødenedsættelse fra further Atofina, Lucite og ICI samt adskillige efterfølgende forespørgsler. Kommissionen konkluderede, at virksomhederne havde deltaget i en mulig overtrædelse af EF-traktatens artikel 81 og EØS-traktatens artikel 53, stk. 1.

Klagepunktsmeddelelse og aktindsigt

Den 17. august 2005 blev der fremsendt en klagepunktsmeddelelse til følgende modtagere:

Degussa AG, Röhm GmbH & Co. KG, Para-Chemie GmbH (sammen »Degussa«), BASF AG, ICI Plc, Total SA og Elf Aquitaine SA, Arkema SA, Altuglas International SA, Altumax Europe SAS (sammen »Atofina«), Lucite International Ltd, Lucite International UK Ltd (sammen »Lucite«), Quinn Barlo Limited, Quinn Plastics NV, Quinn Plastics GmbH, Quinn Plastics SA (sammen »Barlo«), Repsol YFP, Repsol Quimica SA Repsol Bronderslev A/S, Repsol Polivar SpA (sammen »Repsol«).

Der blev givet aktindsigt ved brug af en CD-ROM med alle dokumenter i Kommissionens journal. Visse dokumenter manglede i journalen fra Kommissionen eller var ulæselige. Dette problem blev hurtigt løst for alle parter uden behov for forlængelse af fristen for svar til klagepunktsmeddelelsen.

Parternes svar og mundtlig høring

Den oprindelige svarfrist i forbindelse med klagepunktsmeddelelsen var den 19. oktober 2005 for alle parter. Efter anmodning fik ICI, Repsol YPF, Repsol Quimica og Lucite tildelt begrænsede forlængelser. Svarene blev modtaget mellem den 19. oktober og den 4. november 2005 (dvs. inden for tidsfristen).

ICI, Quinn, Repsol Quimica og Repsol YFP udbad sig en mundtlig høring, og alle øvrige parter udtrykte ønske om at deltage i høringen. Den mundtlige høring fandt sted den 15. og 16. december 2005 med deltagelse af alle adressater for klagepunktsmeddelelsen.

Repsol Quimica og Lucite bad om adgang til de andre adressaters svar med udgangspunkt i, at de indeholdt elementer, der kunne anvendes til deres forsvar. Da parternes svar på en klagepunktsmeddelelse ikke indgår i undersøgelsesjournalen, afviste Kommissionens tjenestegrene deres anmodninger. Jeg har siden bekræftet denne stillingtagen over for Repsol med en beslutning efter artikel 8 i høringskonsulentens mandat. Under høringen blev alle parter forsikret om, at hvis der skulle blive fundet nye beviser, som Kommissionen ville ønske at anvende i sin endelige beslutning, ville de få mulighed for at fremsætte bemærkninger til sådanne nye beviser senere, og deres ret til at forsvare sig var således fuldt ud garanteret.

Kort før den mundtlige høring blev der imidlertid fremsendt en ikke-fortrolig version af Degussas svar til alle parter. Kommissionens tjenestegrene havde bedt Degussa om at redegøre for to punkter i svaret på klagepunktsmeddelelsen til brug ved undersøgelsen, og disse svar var relevante for de andre parter. Degussa leverede de ønskede oplysninger, som blev meddelt til alle parter sammen med den ikke-fortrolige version af Degussas svar på klagepunktsmeddelelsen, således at parterne fik mulighed for at fremsætte deres bemærkninger.

Udkast til endelig beslutning

På baggrund af parternes svar på klagepunktsmeddelelsen og de udtalelser, der blev fremsat under den mundtlige høring, er punkterne i klagepunktsmeddelelsen blevet ændret i udkastet til en endelig beslutning. For det første er alle påstande vedrørende Repsol, BASF og Quinn Plastics SA blevet frafaldet på grund af manglende beviser. Beslutningsudkastet er derfor ikke rettet til disse virksomheder.

For det andet indgår der nu kun tre produkter i overtrædelsen: Sammensætninger til støbning af PMMA, PMMA i faste plader og PMMA-sanitetsvarer. Der blev ikke fundet tilstrækkelige beviser for de påstande, som ansøgeren om straffritagelse fremsatte vedrørende MMA, og Kommissionen agter derfor at frafalde klagepunkterne om MMA. Desuden er klagepunkterne frafaldet over for Quinn Barlo Ltd, Quinn Plastics NV og Quinn Plastics GmbH vedrørende sammensætninger til støbning af PMMA.

For det tredje er de forskellige parters deltagelse i overtrædelsen af kortere varighed, end det fremgår af klagepunktsmeddelelsen.

Beslutningsudkastet til Kommissionen omhandler kun klagepunkter, parterne har haft mulighed for at fremsætte bemærkninger til.

På baggrund af ovenstående mener jeg, at parternes ret til at blive hørt er overholdt i denne sag.